
Резюме: Докладът представя сравнителен теоретико-аналитичен анализ на разделения, интегрирания и хибридния/координирания модел на управление на ОГРДВ. Моделите са съпоставени по институционална отговорност, координация, регулация, финансиране, професионални компетентности, качество, достъп и отчетност. България е разгледана като разделена институционална архитектура с развиващи се координационни механизми.

Abstract: The paper presents a comparative theoretical-analytical analysis of separated, integrated and hybrid/coordinated governance models in ECEC. The models are compared by institutional responsibility, coordination, regulation, financing, professional competences, quality, access and accountability. Bulgaria is analysed as a separated institutional architecture with developing coordination mechanisms.

Въведение
Образованието и грижите в ранна детска възраст (ОГРДВ) представляват комплексна област на публичната политика, в която се преплитат здравеопазване, грижа, образование, социализация и подкрепа за семейството. Потребностите на детето не се ограничават в рамките на отделни административни сектори. Поради това начинът, по който държавата разпределя отговорностите и организира взаимодействието между институциите, има пряко значение за последователността, достъпа, качеството и устойчивостта на системата. Международните изследвания не подкрепят съществуването на една универсална институционална архитектура, различните национални контексти постигат съгласуваност чрез различни съотношения между интеграция и координация [6; 7].
В центъра на научния проблем стои въпросът как управленските конфигурации структурират отношенията между държавата, местната власт и институциите в ОГРДВ и как тези отношения се отразяват върху достъпа, качеството, равнопоставеността и отчетността. Основната теза е, че формалната степен на интеграция не е достатъчна за оценка на системната ефективност. Съществено значение имат също ясното разпределение на отговорностите, координационният капацитет, наличието на общи стандарти, устойчивото финансиране, професионалният капацитет и механизмите за проследяване на резултатите [7; 8].
Изследователската цел е да се систематизират и сравнително анализират основните модели на управление на ОГРДВ, да се изведат критерии за тяхното съпоставяне и да се определи мястото на България в сравнителната рамка. За постигането ѝ се поставят следните задачи: концептуализиране на управленския модел; разграничаване на основните управленски конфигурации; разработване на аналитични критерии за тяхното съпоставяне; анализ и сравнение на международни примери; анализ на българската система и формулиране на направления за нейното развитие.
Изследването има теоретико-аналитичен и сравнителен характер. Прилагат се анализ и синтез на научна литература, анализ на нормативни и стратегически документи и структурно-сравнителен подход. В този контекст не се цели установяване на статистически причинно-следствени зависимости, а аналитично осмисляне и съпоставяне на моделите на управление на ОГРДВ.
1. Теоретико-методологични основи
В съответствие с разбирането на Организацията за икономическо сътрудничество и развитие (ОИСР) за управлението на системите за ОГРДВ, „модел на управление“ се разглежда като съвкупност от взаимосвързани характеристики, определящи разпределението на институционалните отговорности, секторната интеграция, равнищата на управление, вертикалната и хоризонталната координация, нормативната рамка, финансирането, кадровата политика, стандартите за качество, мониторинга и оценяването, достъпа, социалното включване, участието на семейството и отчетността на системата [8].
Необходимо е ясно разграничаване между институционална интеграция и междусекторна координация. Интеграцията предполага по-висока степен на институционално единство и промяна в разпределението на отговорностите, докато координацията може да функционира при запазени секторни граници чрез правила, процедури, обмен на информация, съвместно планиране и общи стандарти [6; 11]. Следователно наличието на множество институции не е само по себе си доказателство за неефективност.
Важен е и компетентностният аспект на управлението. Съвременният анализ на ОГРДВ не може да се ограничи до институционалната архитектура, ако не отчита способността на професионалистите да реализират на практика заложените политики и стандарти. В този смисъл стратегическата концепция на Иванова, Тодорова и Калейнска подчертава значението на систематичния преглед на научната литература и нормативните документи и разработването на сравнителна матрица на компетентностите, подкрепена от експертна валидизация [2]. Тази перспектива допълва анализа на управлението: институционалната съгласуваност има практическа стойност само когато е подкрепена от съгласувани професионални изисквания и реален капацитет за тяхното изпълнение.
Връзката между управлението и качеството може условно да се представи като „управленска структура → ресурси и условия → процеси → резултати за детето“. Тя не е линейна причинно-следствена зависимост, а взаимосвързана система от условия. Следователно оценката трябва да проследява как управленските решения се превръщат в реални условия за развитие, участие и благополучие на детето [8; 9].
2. Основни модели на управление на ОГРДВ
В международните сравнителни анализи на ОГРДВ различията между системите се свързват в значителна степен с начина, по който са разпределени отговорностите между секторите и равнищата на управление. ОИСР разглежда като основни организационни конфигурации разделения и интегрирания модел, като подчертава, че ефективността на разделения модел зависи в значителна степен от наличието на механизми за координация и осигуряване на последователност на политиките и услугите [12; 13].
2.1. Разделен (секторен) модел
При разделения модел различни ведомства и управленски равнища носят отговорност за отделни направления – образование, здравеопазване, социална подкрепа и семейни политики. Предимство на този модел са ясно очертаните секторни функции и експертните компетентности на отговорните институции. Рискът възниква, когато стандартите, финансирането, информационните системи и процедурите се развиват изолирано, което може да наруши последователността на подкрепата. Следователно секторната организация не е равнозначна на фрагментация, но изисква работещи механизми за координация.
2.2. Интегриран модел
Интегрираният модел предполага единна или силно обвързана политическа и управленска рамка, общи стандарти и висока степен на свързаност между услугите. Силна страна на модела е възможността за обща стратегическа визия и по-единна нормативна и професионална рамка. Потенциални ограничения са прекомерната централизация, организационната сложност и рискът от недостатъчно отчитане на специфичните секторни функции и компетентности. Международният опит показва, че интеграцията функционира успешно, когато е подкрепена с необходимите ресурси, професионален капацитет и ясна отчетност [10].
2.3. Хибриден/координиран модел
Хибридният модел съчетава секторни компетентности с общи политики, споделени стандарти и координационни механизми. Той е особено приложим в системи, формирани исторически като секторно разделени. Предимството му е възможността да се запазят специфичните секторни функции и компетентности, без да се нарушава системната съгласуваност. Ограничение е зависимостта от реалната управленска ефективност на координационните механизми. Координацията не трябва да остава декларативна, а изисква ясни процедури, ресурси, данни, компетентности и отчетност.
3. Сравнителна матрица
За да се осигури по-пълно и системно съпоставяне на моделите, е разработена сравнителна аналитична рамка, представена в Таблица 1. Тя включва критерии, отразяващи институционалната отговорност, секторната интеграция, координацията, степента на централизация, финансирането, регулацията, кадровата политика, качеството, мониторинга и отчетността, достъпа, социалното включване, участието на семейството и системната устойчивост. Рамката е авторска и е допълнена с компетентностната перспектива, разработена от Б. Иванова, М. Калейнска и К. Тодорова [2].

Таблица 1 – Сравнителна аналитична рамка на основните модели 
на управление на ОГРДВ

	Аналитично измерение
	Разделен модел
	Интегриран модел
	Хибриден/координиран модел

	Институционална отговорност
	Разпределена между сектори
	Единна/силно интегрирана
	Споделена чрез координация

	Степен на секторна интеграция
	Ниска
	Висока
	Средна до висока

	Междусекторна 
координация
	Допълнителна
	Вградена в системата
	Ключов механизъм

	Централизация/
децентрализация
	Вариативна
	Обикновено ясна обща рамка
	Комбинирана

	Финансиране
	Разделени режими
	Координирано/общо
	Смесено и координирано

	Регулаторна рамка
	Секторни стандарти
	Общи стандарти
	Общи + секторни стандарти

	Кадрова политика
	Секторно диференцирана
	По-съгласувана
	Споделени компетентностни изисквания

	Общи стандарти за качество
	Ограничени/различни
	Висока степен на общност
	Частично споделени

	Мониторинг и отчетност
	Секторни линии
	Интегрирани механизми
	Съвместими/координирани

	Достъп и обхват
	Зависими от сектора
	По-лесно планиране в обща рамка
	Зависят от координацията

	Социално включване
	Често чрез допълнителни мерки
	Интегрирано в политиката
	Координирано между услуги

	Участие на семейството
	Вариативно по сектори
	Част от общата рамка
	Споделена отговорност

	Системна устойчивост
	Риск от прекъсвания
	По-висока потенциална съгласуваност
	Зависи от силата на координацията

	Основни предимства
	Специализация; ясни секторни функции
	Цялостност; общи стандарти
	Гъвкавост; съчетава специализация и интеграция

	Основни ограничения
	Фрагментация; различни режими
	Централизация; сложност
	Координационни разходи; зависимост от механизмите



Съпоставянето показва, че разграничението между моделите има аналитичен, а не строго взаимоизключващ характер. Секторно разделена система може да функционира при висока степен на координация, както и интегриран модел може да запазва специфични секторни функции и компетентности. Поради това характеристиките и ефективността на даден модел следва да се оценяват не само според формалното разпределение на отговорностите, а и според степента на съгласуваност между управленските равнища, ресурсите, стандартите, професионалните компетентности, услугите и информационните потоци.
4. Международен контекст
Международният опит показва, че системната съгласуваност в ОГРДВ може да се постига чрез различни управленски конфигурации. Нова Зеландия прилага интегрирана рамка, обединяваща образователната политика и управлението на услугите; Австралия съчетава национална рамка за качество с разпределение на отговорностите между федералното и щатското равнище; Южна Корея развива механизми за координация между системите за образование и грижи; Япония запазва разделението между традиционните форми, като едновременно развива интегрирани центрове за образование и грижи [10; 11]. Съпоставянето на тези примери показва, че институционалната интеграция сама по себе си не определя ефективността на системата. По-значими са ясното разпределение на отговорностите, механизмите за координация и способността за осигуряване на последователна подкрепа за децата и семействата.
В този контекст качеството представлява ключов критерий за оценка на различните управленски решения. Европейската рамка за висококачествени системи за ОГРДВ и международните стандарти за качество поставят акцент върху структурните условия, професионалната подготовка, качеството на педагогическите взаимодействия, достъпа и мониторинга [5]. Това позволява институционалната архитектура да бъде оценявана не сама по себе си, а според способността ѝ да създава условия за качествени услуги и положителни резултати за децата и семействата.
5. България в сравнителната рамка на моделите на управление на ОГРДВ
Българската система се характеризира с разпределена институционална и нормативна отговорност. Предучилищното образование е част от системата на предучилищното и училищното образование и се осъществява в детските градини и училищата, при обща нормативна рамка, определена от Закона за предучилищното и училищното образование и Наредба № 5 от 03.06.2016 г. за предучилищното образование. Наредбата регламентира организацията и съдържанието на предучилищното образование и определя основни изисквания към неговото осъществяване в детските градини. За разлика от тях, детските ясли функционират в отделна нормативна и институционална рамка. Наредба № 26 от 18.11.2008 г. регламентира устройството и дейността на детските ясли и свързаните с тях здравни изисквания [3; 4].
Управленската структура включва Министерството на образованието и науката и регионалните управления на образованието, Министерството на здравеопазването и регионалните здравни инспекции, Министерството на труда и социалната политика и структурите за социална закрила и социални услуги, общините, образователните институции и доставчиците на услуги за деца и семейства. Това разпределение на отговорностите превръща междуинституционалната координация в необходимо условие за осигуряване на последователна подкрепа.
Особена роля имат общините, които участват в управлението на общинските детски градини и ясли, поддържането на материалната база, местното планиране и предоставянето на услуги. Поради това резултатите зависят не само от националната политика, но и от местния административен и финансов капацитет. Различията в наличните ресурси могат да се отразят върху достъпа, равнопоставеността и устойчивостта на услугите.
Различията в механизмите и равнищата на финансиране също имат значение за управленската съгласуваност. Предучилищното образование е включено в установени механизми на публично финансиране, докато ресурсното обезпечаване на детските ясли е в значителна степен свързано с общинското управление и местните финансови възможности. Това обуславя необходимостта от по-добро съгласуване на планирането, ресурсите и отговорностите между секторите и равнищата на управление.
Нормативната и стратегическата рамка показват тенденция към засилване на координацията. Законът за социалните услуги създава предпоставки за взаимодействие между институции и доставчици, а стратегическите политики поставят акцент върху комплексната подкрепа за детето и семейството. Същевременно секторното разпределение на отговорностите и различията в нормативните и управленските режими остават съществена характеристика на системата.
В сравнителната рамка българският модел най-прецизно може да бъде определен като разделена институционална архитектура с развиващи се механизми за координация. Той не представлява завършен хибриден модел, а система, в която секторното разпределение на отговорностите съществува паралелно с процеси на институционално сближаване и координация. Именно степента, устойчивостта и ефективността на тези механизми са определящи за възможността да се преодолеят фрагментираните управленски решения и да се осигури по-голяма съгласуваност на политиките и услугите за децата и семействата.
6. Дискусия
Сравнителният анализ не потвърждава тезата, че един от трите модела е универсално по-ефективен. Предимствата на интегрирания модел се реализират при достатъчен ресурс, професионален капацитет и ясна отчетност; разделеният модел може да бъде устойчив при ефективна координация; хибридният модел е реалистична форма на развитие там, където исторически формираните секторни структури не предполагат бързо институционално обединяване.
Ключовият въпрос за България е как да се превърне координацията в реална управленска инфраструктура. Това означава съвместно планиране, ясни процедури за взаимодействие, съгласувани стандарти, съвместими информационни практики, ресурсно обезпечаване, ясно определени отговорности и системно проследяване на резултатите. Формалното наличие на координационна структура не е достатъчен показател за интегрираност.
Тук компетентностната перспектива има съществено значение. Методологическият дизайн на Иванова, Тодорова и Калейнска разглежда сравнителната матрица на професионалните компетентности като резултат от систематичен преглед на литература и нормативни документи и експертна валидизация [2]. В рамките на настоящия анализ това позволява да се изведе допълнителен критерий: управленската съгласуваност следва да се оценява и според степента, в която различните сектори споделят съвместими изисквания към професионалните роли и компетентности.
Следователно връзката между управленска архитектура и качество може да се мисли като взаимозависима последователност: институционалната структура създава условия за координационен капацитет; координацията влияе върху мобилизирането на ресурсите; ресурсите и професионалните компетентности се отразяват върху процесите; качеството на процесите създава условия за развитието и благополучието на детето. Тази логика не предполага линейна зависимост, а система от взаимно свързани условия.
В българския контекст не се налага извод за незабавно и пълно институционално преструктуриране. По-реалистична е постепенна функционална интеграция чрез общи или съгласувани стандарти, споделени компетентностни изисквания, координирано планиране и ресурсно обезпечаване, устойчиво професионално взаимодействие, съвместими данни и системно проследяване на резултатите.
Заключение
Сравнителният анализ показва, че разделеният, интегрираният и хибридният/координираният модел представляват различни конфигурации на институционалната отговорност, чиято ефективност следва да се оценява в конкретния национален контекст. Разделеният модел осигурява ясно разграничени секторни функции, но създава риск от фрагментация; интегрираният насърчава единна политическа и управленска рамка, но може да бъде свързан с по-висока централизация и организационна сложност; хибридният съчетава секторно разпределение на отговорностите с механизми за интеграция и координация, чиято ефективност зависи от реалния координационен капацитет.
В българския контекст се установява устойчиво секторно разпределение на отговорностите, съчетано с развиващи се механизми за междуинституционална координация. Поради това системата не може да бъде определена нито като изцяло разделена, нито като институционално интегрирана. По-точно е да се разглежда като разделена институционална архитектура с елементи на координирана интеграция, при която функционалната съгласуваност все още представлява направление за развитие.
Ключовият въпрос пред управлението на ОГРДВ е не формалното обединяване на институции, а способността на системата да осигурява съгласувана, достъпна и качествена подкрепа за детето и семейството. Това предполага взаимно обвързване на нормативната рамка, финансирането, достъпа, професионалните компетентности, стандартите за качество, информационните ресурси и отчетността.
В тази перспектива компетентностният анализ представлява допълващо равнище на оценка на системния капацитет. Сравнителната матрица на професионалните компетентности и предложеното от Иванова, Тодорова и Калейнска експертно валидиране могат да послужат като основа за изследване на съответствието между нормативно определените управленски функции и изискваните професионални компетентности [2]. Така анализът на управленските модели се свързва с по-широка оценка на способността на системата да реализира своите цели и да осигурява устойчиви резултати за децата и семействата.

